Blitsbokke moet krane oopdraai teen BritteHansie Linde se skitterende foto van die DHL-stadion in Kaapstad. Foto: Hansie Linde. Die sewespartytjie in Kaapstad word net al lekkerder met die Blitsbokke wat binnekort in die bekerkwarteindstryd teen Groot-Brittanje te staan kom. Die Suid-Afrikaners het in hul laaste groepwedstryd vir Frankryk met 26 – 7 verrinneweer om hul titeldroom lewendig te hou. Shilton van Wyk het twee drieë gedruk, terwyl Muller du Plessis en Dalvon Blood ook vir die Fransmanne hoofbrekens besorg het. Ondanks hul wêreldwye sewessukses, kon die Blitsbokke laas in 2015 met die louere in Kaapstad wegstap. ŉ Veglustige Philip Snyman (assistentafrigter) het vroeër gesê dat die spelers oorgehaal is om die bordjies in die Moederstad te verhang; veral nadat hulle verlede week die silwerware in Dubai omhoog gehou het. “Dit is lekker om in Kaapstad te wees met ŉ bietjie momentum aan ons kant. Ons het in Dubai gesien wat kan gebeur as ons speel soos ons kan; ons moet dit nou net weer doen.” Die kwarteindstryd begin om 21:03. Blitsbokke: Drieë: Muller du Plessis, Dalvon Blood en Shilton van Wyk (2). Doelskoppe: Ricardo Duarttee (2) en Branco du Preez. Foto: Hansie Linde.